Eersterust-leerders se Afrikaans 'kookwarm' | Maroela Media
Leerders van twee hoërskole in Eersterust, oos van Pretoria, het in 'n onlangse opstelkompetisie met hul Afrikaanstalente gewoeker.
"Die leerders se Afrikaans is pront in die mond en uit die skryfwerk is dit duidelik dat hulle op 'n unieke wyse met die taal omgaan," sê Alet Venter, 'n lid van die Eugene Marais Leeskring.
Meer as 60 gr. 10- tot gr. 12-leerders van Eersterust Sekondêre Skool en Prosperitus Sekondêre Skool het aan die opstelkompetisie met die tema "Hy/sy/dit het my lewe gered" deelgeneem.
Deveney Mash, 'n gr. 12-leerder van Prosperitus Sekondêr, is eindelik as die wenner van die kompetisie aangewys. Mash het die beoordelaars beïndruk met frases soos "Musiek red my lewe, vou my toe soos 'n warm kombers oor my lyf op 'n koue wintersdag" en "Musiek verf foto's in my gedagtes en laat my hart dans".
Deveney Mash, 'n gr. 12-leerder van Prosperitus Sekondêre Skool, het die opstelkompetsie gewen. (Foto: Verskaf)
Venter deel nog van die raakvat sêgoed waarmee leerders vorendag gekom het:
"Ek het op 'n aaklige dag al my moeilikheid ontmoet."
"My hart moet genees van sy krake."
"Dis 'n kookwarm dag asof die son briesend kwaad is vir die planeet aarde."
"My hart klop in 'n rympie wat ek nie kan beskryf nie."
Deelnemers het elk 'n boek ontvang danksy 'n ruim skenking deur Lapa Uitgewers en die Mabel Malherbe Leeskring het kontantpryse bewillig wat deur die Stichting tot Bevordering van Culturele Betrekkingen Nederland–Zuid-Afrika moontlik gemaak is.
Die kompetisie word al 'n geruime tyd deur die Eugene Marais Leeskring aangebied. Deleen Bekker, ma van Koos Bekker, was ook sedert die ontstaan by hierdie projek betrokke.
Weens die Covid-19-pandemie kon die kompetisie vanjaar nie gewoonweg plaasvind nie, maar twee van die lede, Venter en Nerine Ahlers, het besluit dit moet voortgaan.
Venter sê die kompetisie word jaarliks aangebied ter bevordering van kreatiewe skryfwerk en om 'n leeskultuur onder leerders te kweek.